Leonid Tibilov

Leonid Kharitonovitsj Tibilov (ossietisk: Тыбылты Харитъоны фырт Леонид, Tybylty Xarithony fyrt Leonid), født 28. mars 1951, er en politiker fra Sør-Ossetia som var president i utbryterrepublikken fra 2012 til 2017 etter å ha vunnet presidentvalget 25. mars 2012.

Biografi 
Fra 1992 til 1998 var Tibilov sikkerhetsminister i Sør-Ossetia. Han var også første visestatsminister og varamedlem i den georgisk-ossetiske fredskommisjonen. Han stilte som presidentkandidat ved valget i 2006, men tapte mot den sittende presidenten Eduard Kokojty som fikk 98% av stemmene.

Han stilte på nytt som kandidat i presidentvalget i 2012, og han hadde da distansert seg fra Kokojtys politikk. Han ble betraktet som lojal mot Russland og kunngjorde at han ville konsultere russerne før han utnevnte en regjering hvis han vant valget. I første valgomgang fikk Tibilov 42,5% av stemmene. I andre valgomgang fikk han 54,1% og slo sin motkandidat David Sanakojev.

I desember 2015 foreslo Tibilov at landet skulle skifte navn til «Republikken Sør-Ossetia – Alania». Dette skulle tjene to formål: For det første å harmonisere navnet med Republikken Nord-Ossetia – Alania for å signalisere en mulig forening mellom de to Ossetia-territoriene inn i Den russiske føderasjonen. For det andre å betone folkeslaget alanere framfor befolkningen av ingusjere og balkarer i andre stater i regionen. En folkeavstemning om navnet ble avholdt 9. april 2017, samme dag som presidentvalget. Ca. 80% støttet navneendringsforslaget, men paradoksalt nok tapte samtidig Tibilov valget. I første valgomgang fikk han flest stemmer, 40,7%, men i andre valgomgang fikk han bare 33,7% og ble slått av Anatolij Bibilov som fikk 54,8%.

Referanser 

Sørossetiske politikere